ભારતીય વિજ્ઞાનીઓએ મગજમાં સ્મૃતિસંગ્રહ-પ્રક્રિયાને સક્રિય કરતી મેમરી સ્વિચ શોધી કાઢી છે – એવા સમાચાર થોડાં વર્ષો પહેલાં છાપામાં પ્રસિદ્ધ થયાં હતાં. મારા મગજમાં ‘મેમરી સ્વિચ’ ફિટ કરવાનું કાં તો જગતનિયંતા ભૂલી ગયા છે, અથવા ડેમેજ થયેલી મેમરી સ્વિચ સાથે હું જન્મ્યો હોઉં એમ પણ બને; જે હોય તે – પણ આ સમાચારની વિગત અત્યારે હું ભૂલી ગયો છું. આ સમાચારવાળું છાપાનું પાનું મેં ક્યાંક સાચવીને રાખ્યું છે પણ ક્યાં રાખ્યું છે એ યાદ આવતું નથી. પણ પછી કેટલાંક વર્ષે મને ઓચિંતા મેમરી સ્વિચની વાત યાદ આવી. એટલે તીવ્ર યાદશક્તિવાળા મારા એક મિત્રને આ અંગે પૂછ્યું તો એણે કહ્યું કે ‘હા, આવા સમાચાર મેં વાંચ્યા હતા. પણ મારી યાદશક્તિ પહેલેથી બહુ સારી છે એટલે મારે એ સમાચાર કામના નહોતા. પણ તારા માટે આ સારા સમાચાર ગણાય. તારા મગજમાં ફિટ કરેલી મેમરી સ્વિચ રિપેર કરાવવા માટે તું આ અંગે તપાસ કર. કોઈ સાયંટીસ્ટને પૂછી જો.’ જોકે પછી કોઈ સાયંટીસ્ટને પૂછવાનું તો કાયમ માટે રહી જ ગયું. મારી મેમરી સ્વિચ બગડેલી છે એવું પહેલવહેલું કોણે અને ક્યારે યાદ કરાવ્યું એ તો અત્યારે હું ભૂલી ગયો છું. અત્યાર સુધીની ઉંમરમાં ભૂલી જવાના કારણે અસંખ્યવાર ગોટાળા થયા છે. આ બધા ગોટાળા હું તો ક્યારનો ભૂલી ગયો છું. પણ એમાંના કેટલાક ગોટાળાઓની વાતો ઘરના સભ્યો, મિત્રો, સહકાર્યકરો, પડોશીઓ વગેરે વગેરેએ અનેક વાર મને કહી છે. એટલે એ બધી વાતો મારા મગજમાં છપાઈ ગઈ છે.